ຮູ້ ຫຼື ບໍ່ວ່າກອງປະຊຸມສຸດຍອດອາຊຽນຄັ້ງທຳອິດຈັດຂຶ້ນປີໃດ ແລະ ສປປ ລາວ ເຄີຍເປັນເຈົ້າພາບຈັກຄັ້ງ ?
ກອງປະຊຸມສຸດຍອດອາຊຽນຄັ້ງທຳອິດ ແມ່ນໄດ້ຈັດຂຶ້ນໄດ້ຈັດຂຶ້ນໃນລະຫວ່າງວັນທີ 23 – 24 ກຸມພາ 1976 ທີ່ເກາະບາຫຼີ, ປະເທດອິນໂດເນເຊຍ ເຊິ່ງອາຊຽນໃນຂະນະນັ້ນ ມີພຽງ 6 ປະເທດສະມາຊິກ ທີ່ກອງປະຊຸມໄດ້ປະກາດເຈຕະນາທີ່ຈະສົ່ງເສີມສັນຕິພາບ ແລະ ຄວາມໝັ້ນຄົງໃນພາກພື້ນອາຊີຕາເວັນອອກສ່ຽງໃຕ້ ແລະໄດ້ສະແດງເຈຕະນາໃນການທີ່ຈະພັດທະນາຄວາມສຳພັນ ແລະ ການຮ່ວມມືກັບປະເທດອື່ນໆໃນພາກພື້ນ. ທັງນີ້, ໃນລະຫວ່າງກອງປະຊຸມຜູ້ນໍາອາຊຽນໄດ້ລົງນາມໃນ “ ປະທິນຍາສາມັກຄີອາຊຽນ ” ຫຼື ( Declaration of ASEAN Concord ) ເຊິ່ງມີຈຸດປະສົງໃນການທີ່ຈະສົ່ງເສີມສັກກະຍະພາບແຫ່ງຊາດຢ່າງເຄັ່ງຮ້ອນດ້ວຍການເພີ່ມພູນການຮ່ວມມືທາງດ້ານການເມືອງ, ເສດຖະກິດ, ສັງຄົມ ແລະ ວັດທະນະທຳ. ລວມທັງເອກະສານສະບັບທີສອງທີ່ມີການລົງນາມກັນຄື “ ສົນທິສັນຍາໄມຕີ ແລະ ການຮ່ວມມືໃນພາກພື້ນອາຊີຕາເວັນອອກສ່ຽງໃຕ້ ” ຫຼື ( Treaty of Amity and Cooperation in Southeast Asia:TAC ) ຈຸດປະສົງເພື່ອສົ່ງເສີມສັນຕິພາບມິດຕະພາບ ແລະ ຮ່ວມມືຢ່າງຖາວອນລະຫວ່າງປະຊາຊົນໃນປະເທດສະມາຊິກ, ເອກະສານສະບັບທີສາມຄື “ ຂໍ້ຕົກລົງວ່າດ້ວຍການຈັດຕັ້ງສໍານັກເລຂາທິການກອງອາຊຽນ ” ເພື່ອເປັນອົງການກາງຮັບຜິດຊອບ ແລະ ປະສານພາລະກິດຕ່າງໆຂອງອາຊຽນ ເພື່ອປັບປຸງການດໍາເນີນງານໃຫ້ມີປະສິດທິພາບຫຼາຍຂຶ້ນ. ນັ້ນຄືເນື້ອໃນທີ່ບັນດາປະເທດສະມາຊິກອາຊຽນເຫັນດີຮ່ວມກັນໃນກອງປະຊຸມຄັ້ງທຳອິດ ແລະ ຫຼັງຈາກນັ້ນອາຊຽນກໍ່ໄດ້ຈັດກອງປະຊຸມຍອດຜູ້ນຳມາດ້ວຍຕະຫຼອດ.
ຈົນມາຮອດປີ 2004 ກອງປະຊຸມສຸດຍອດອາຊຽນ ທີຄັ້ງ 10 ກໍ່ໄດ້ຈັດຂຶ້ນທີ່ ສປປ ລາວ ພາຍໃຕ້ການເປັນເຈົ້າພາບຄັ້ງທຳອິດ ເຊິ່ງຈັດຂຶ້ນໃນລະຫວ່າງວັນທີ 29 – 30 ພະຈິກ ປີ 2004, ທີ່ນະຄອນຫຼວງວຽງຈັນ, ໃນກອງປະຊຸມໄດ້ມີການປຶກສາຫາລື ແລະ ລົງນາມແຜນວຽກຫຼາຍບັບຄື: 1). “ ແຜນປະຕິບັດງານວຽງຈັນ ” ( Vientiane Action Programme: VAP ) ເຊິ່ງເປັນແຜນປະຕິບັດງານໄລຍະເວລາ 6 ປີຕັ້ງແຕ່ປີ 2004 – 2010 ໃນໄລຍະນັ້ນ ໂດຍໃຊ້ແທນແຜນປະຕິບັດການຮ່າໂນ້ຍ ປີ 1999 – 2004; 2). ຮັບຮອງເອກະສານ “ ແຜນປະຕິບັດງານປະຊາຄົມຄວາມໝັ້ນຄົງອາຊຽນ ” ຫຼື ( ASEAN Security Community Plan of Action ) ແລະ 3). “ ແຜນປະຕິບັດງານປະຊາຄົມສັງຄົມ ແລະ ວັດທະນະທຳອາຊຽນ ” ( ASEAN Socio Cultural Community Plan of Action ) ລວມທັງເຫັນພ້ອມໃຫ້ຈັດຕັ້ງກອງທຶນອາຊຽນເພື່ອການພັດທະນາ ( ASEAN Development Fund: ADF ) ເພື່ອສົ່ງເສີມການດໍາເນີນງານຂອງແຜນປະຕິບັດງານວຽງຈັນ ແລະ ເຫັນພ້ອມໃຫ້ຈັດກອງປະຊຸມສຸດຍອດອາຊີຕາເວັນອອກ ເຊິ່ງປະກອບດ້ວຍປະເທດສະມາຊິກອາຊຽນບວກ 6 ມີຄື: ສປ ຈີນ, ຍີ່ປຸ່ນ, ສ.ເກົາຫຼີ, ອິນເດຍ, ອົດສະຕຣາລີ ແລະ ນີວຊີແລນ ຄັ້ງທຳອິດທີ່ປະເທດມາເລເຊຍ ໃນປີ 2005.
ມາຮອບປີນີ້ ສປປ ລາວ ກໍ່ໄດ້ຮັບໜ້າທີ່ເປັນປະທານອາຊຽນໝູນວຽນ ເຊິ່ງເປັນປີທີ່ມີຄວາມໝາຍຄວາມສຳຄັນຫຼາຍສຳລັບອາຊຽນ ໂດຍເປັນປີແຫ່ງການລວມຕົວເປັນປະຊາຄົມເສດຖະກິດອາຊຽນປີທຳອິດ ແລະ ເປັນປີທີ່ອາຊຽນຈັດຕັ້ງປະບັດແຜນວິໄສທັດອາຊຽນ 2025. ສະນັ້ນ, ໃນປີນີ້ ສປປ ລາວ ໃນນາມປະທານອາຊຽນ ຈຶ່ງໄດ້ມີບົດບາດສຳຄັນໃນການເປັນເຈົ້າພາບຈັດກອງປະຊຸມໃຫ່ຍໆລະດັບພາກພື້ນ ແລະ ລະດັບໂລກເຊັ່ນ: ກອງປະຊຸມລັດຖະມົນຕີປ້ອງກັນປະເທດອາຊຽນ, ກອງປະຊຸມລັດຖະມົນຕີຕ່າງປະເທດອາຊຽນ, ກອງປະຊຸມລັດຖະມົນຕີເສດຖະກິດອາຊຽນ ໂດຍໄດ້ຈັດສຳເລັດໄປແລ້ວ.
ແຕ່ຍັງມີອີກກອງປະຊຸມທີ່ໃຫຍ່ສຸດຄື: ກອງປະຊຸມສຸດຍອດຜູ້ນຳອາຊຽນຄັ້ງທີ 28 ແລະ 29 ທີ່ໄດ້ຈັດຂຶ້ນໄລ່ເລ່ຍກັນລະຫວ່າງວັນທີ 6 – 8 ກັນຍາ 2016 ນີ້ ເພາະຕາມປົກກະຕິແລ້ວໃນກົດບັດອາຊຽນໄດ້ກຳນົດໃຫ້ອາຊຽນຈັດກອງປະຊຸມສຸດຍອດປີລະ 2 ຄັ້ງ ແລະ ຖືເປັນຄັ້ງທີສອງທີ່ ສປປ ລາວ ເປັນເຈົ້າພາບຈັດກອງປະຊຸມດັ່ງກ່າວ.